[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 9.1.2009

KOM(2008) 899 endelig

2006/0258 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af Europa-Parlamentets og Rådets forordning om statistik over plantebeskyttelsesmidler

2006/0258 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af Europa-Parlamentets og Rådets forordning om statistik over plantebeskyttelsesmidler

1. SAGSFORLØB

Forslag sendt til Europa-Parlamentet og Rådet (dok. KOM(2006) 778 endelig — 2006/0258 (COD): | 11. december 2006. |

Udtalelse afgivet af Det Europæiske Økonomiske og Sociale Udvalg: | 11. juli 2007. |

Udtalelse afgivet under Europa-Parlamentets førstebehandling: | 12. marts 2008. |

Fælles holdning vedtaget: | 20. november 2008. |

2. FORMÅLET MED KOMISSIONENS FORSLAG

Den foreslåede forordning indeholder en retlig ramme med ensartede regler for indsamling og formidling af statistiske data om afsætning og anvendelse af plantebeskyttelsesmidler. Den indeholder bl.a. bestemmelser om: dataindsamlingens hyppighed (én gang om året for afsætning – hvert femte år for anvendelse) dataindsamlingsmetoder – med stort råderum for medlemsstaterne indberetningernes format og hyppighed, som Kommissionen kan præcisere nærmere efter udvalgsproceduren. |

- Forordningen om statistik over plantebeskyttelsesmidler er en del af en lovpakke, der også omfatter forslaget til Europa-Parlamentets og Rådets direktiv om en ramme for Fællesskabets indsats for en bæredygtig anvendelse af pesticider (KOM(2006) 373 endelig) og forslaget til Europa-Parlamentets og Rådets forordning om markedsføring af plantebeskyttelsesmidler (KOM(2006) 388 endelig), som ligeledes er til behandling efter den fælles beslutningsprocedure (Rådet – landbrug).

3. BEMÆRKNINGER TIL DEN FÆLLES HOLDNING

3.1 Generelle bemærkninger

Europa-Parlamentet afgav udtalelse ved førstebehandlingen den 12. marts 2008. Kommissionen accepterede helt, delvis eller i princippet 12 af de 26 ændringsforslag, Europa-Parlamentet vedtog under førstebehandlingen. Fem af disse 12 ændringer indgår, i det mindste delvist, i den fælles holdning.

Kommissionen accepterede helt, delvis eller i princippet ændringsforslag, som præciserer og forbedrer Kommissionens forslag. Det gælder bl.a. ændringer, som omhandler kvalitetskriterierne for den officielle statistik og omfanget af fortroligheden, giver en bedre beskrivelse af forslagets mål og forbinder det mere entydigt med de øvrige lovgivningsforslag vedrørende den tematiske strategi for pesticider, særlig den nye forordning om markedsføring af plantebeskyttelsesmidler, hvad angår håndhævelse af indberetningsforpligtelser og tilpasning af listen over stoffer. Kommissionen udtrykte forbehold med hensyn til udvidelsen af anvendelsesområdet til også at omfatte biocider.

Kommissionen afviste hovedsagelig ændringsforslag, som den anså for overflødige eller i strid med de almindelige bestemmelser i Rådets forordning (EF) nr. 322/97 om EF-statistikker[1] og reglerne i det europæiske statistiske system eller for teknisk uigennemførlige, forhastede, vanskelige at administrere eller unødigt belastende for respondenter.

Kommissionen vurderer, at den fælles holdning ikke ændrer ved forslagets principper og sigte, og den kan derfor tilslutte sig denne i uændret form.

3.2. Bemærkninger til de enkelte ændringer

3.2.1. Ændringsforslag fra Parlamentet, som Kommissionen har accepteret, og som helt, delvis eller i princippet er indarbejdet i den fælles holdning

Ændringsforslag 5, 10, 13, 18, og 32 er indarbejdet, med en lidt anden ordlyd, i den fælles holdning. Ændringsforslag 5 , som Kommissionen accepterede i sin helhed, gør målene med forordningen tydeligere og er indarbejdet i Rådets fælles holdning i sin helhed. Den forbindelse med rammedirektivet om bæredygtig anvendelse af pesticider, der etableres i ændringsforslag 10 , som præciserer målene med forslaget, er opretholdt af Rådet, men begrænset til udelukkende at gælde direktivets artikel 14. Rådet har afvist de tre led i ændringsforslag 10, herunder det sidste vedrørende registrering af strømmen af stoffer, som Kommissionen ikke kunne acceptere. Ændringsforslag 13 , som Kommissionen accepterede i sin helhed, forbinder forslaget med den foreslåede forordning om markedsføring af plantebeskyttelsesmidler ved en udtrykkelig henvisning til de deri fastsatte indberetningsforpligtelser. Dette ændringsforslag er medtaget næsten uændret i den fælles holdning. Ændringsforslag 18 , der vedrører beskyttelse af fortrolige data og begrænsning af anvendelsen af dataene til statistiske formål, og som Kommissionen kunne acceptere i princippet, er med mindre ændringer indarbejdet i den fælles holdning. Ændringsforslag 32 vedrørende indholdet af Kommissionens rapport til Parlamentet, som Kommissionen accepterede fuldt ud, er i alt væsentligt blevet accepteret af Rådet.

3.2.2. Ændringsforslag fra Parlamentet, som Kommissionen har afvist, men som helt, delvis eller i princippet er indarbejdet i den fælles holdning

Intet.

3.2.3. Ændringsforslag fra Parlamentet, som Kommissionen har accepteret fuldt ud, delvis eller i princippet, men som ikke er indarbejdet i den fælles holdning

Kommissionen accepterede delvis eller i princippet ændringsforslag 3, 6, 11, 12, 19, 30 og 33 , men de er ikke indarbejdet i den fælles holdning. Tre af disse ændringsforslag, 6, 11 og 33 , vedrørte i det mindste delvist medtagelse af biocidholdige produkter under forslagets anvendelsesområde og den heraf følgende ændring af betegnelsen plantebeskyttelsesmidler til pesticider. Kommissionen accepterede udvidelsen af anvendelsesområdet på den betingelse, at der blev aftalt et realistisk program herfor med Parlamentet. Denne udvidelse er ikke blevet accepteret af Rådet. Ændringsforslag 3 og 30 , der vedrører standarder for officielle statistikker, blev begge afvist af Rådet, som i stedet indsatte en ny betragtning 8a og en artikel 3a om dette emne. Ændringsforslag 12 , der havde til formål at bekræfte forbindelsen med forordningen om markedsføring af plantebeskyttelsesmidler, blev vurderet som belastende og afvist af Rådet. Ændringsforslag 19 , som slog til lyd for, at Kommissionen regelmæssigt skulle tilpasse listen over stoffer i bilag III, blev ikke accepteret af Rådet, der foreslog en mere fleksibel tilgang i et nyt stykke 2a under artikel 4.

3.2.4. Ændringsforslag fra Parlamentet, som Kommissionen og Rådet har afvist, og som ikke er indarbejdet i den fælles holdning

Dette gælder ændringsforslag 1, 7, 8, 21, 22, 26 og 34 , som havde til formål at udvide forordningens anvendelsesområde til også at omfatte produktion og import/eksport, ikke-landbrugsmæssig anvendelse og biocider. Ændringsforslag 14, 16, 25, 28 og 31 blev betragtet af både Kommissionen og Rådet som værende i strid med reglerne i det europæiske statistiske system. Ændringsforslag 15 og 23 om indførelse af specifikke indberetningsforpligtelser for producenter og for de ansvarlige for markedsføring af plantebeskyttelsesmidler, blev betragtet som overlappende med lignende forpligtelser i markedsføringsforordningen. Disse ændringsforslag er ikke indarbejdet i den fælles holdning.

Hvad angår udvidelsen af forordningens anvendelsesområde til også at omfatte biocidholdige produkter som foreslået af Parlamentet var det Kommissionens opfattelse, at det ville være vanskeligt at dække disse produkter, og at man burde nå til enighed om et realistisk program for en sådan udvidelse uden at fastsætte en præcis tidsfrist i forordningen. Muligheden for at udvide forordningens anvendelsesområde afhænger i høj grad af de fremskridt, der gøres med programmet for evaluering af biocider, for hvilket der endnu ikke er fastsat nogen tidsplan. Kommissionen anerkender fuldt ud betydningen af biocidholdige produkter og har allerede igangsat en specifik analyse af deres konsekvenser for den tematiske strategi for bæredygtig anvendelse af pesticider. På grundlag af resultaterne af denne konsekvensanalyse bør der anbefales særlige foranstaltninger for at måle betydningen af anvendelsen af disse produkter. Kommissionen kan imidlertid ikke på nuværende tidspunkt tage stilling til, om der skal anbefales en særlig statistisk metode, eller om almindelige indberetningsforanstaltninger vil være tilstrækkelige. Spørgsmålet om biocider bør derfor holdes adskilt fra spørgsmålet om plantebeskyttelsesmidler.

3.2.5. Ændringer, som Rådet har foretaget i forslaget

Rådet foreslog følgende overordnede ændringer af Kommissionens forslag:

Kvalitetsvurdering: Rådet har indsat en ny artikel 3a om kvalitetsvurdering.Kvalitetsvurderingskriterier indgår allerede i andre basisretsakter om statistik[2]. Kommissionen kan tilslutte sig denne præcisering af bestemmelserne om kvalitetsvurdering.

Gennemførelsesforanstaltninger: Den af Rådet indsatte artikel om kvalitetsvurdering er tilstrækkelig klar på dette punkt. Henvisningen til udvalgsproceduren for så vidt angår kvalitetsrapporter og indberetningsforanstaltninger er derfor udgået. Teksten vedrørende Kommissionens vedtagelse af definitionen af "behandlet areal" er flyttet fra bilag II til artikel 4. Teksten vedrørende Kommissionens mulighed for at ændre den harmoniserede klassificering er flyttet fra bilag III til artikel 4, og den af Rådet foreslåede løsning er mere fleksibel end den regelmæssige tilpasning foreslået af Parlamentet (ændringsforslag 19). Kommissionen kan tilslutte sig denne præcisering og forenkling af gennemførelsesforanstaltningerne.

Dækning af dataindsamlingen om anvendelse: Rådet har valgt at give medlemsstaterne vidtrækkende skønsbeføjelser med hensyn til udvælgelse af de afgrøder, der skal dækkes, og har i bilag II fastsat nye tærskler for indsamling af data om anvendelse af plantebeskyttelsesmidler. Kombinationen af krav vedrørende repræsentativiteten af de dyrkede afgrøder og de anvendte stoffer sammen med en forbindelse til de nationale handlingsplaner, som medlemsstaterne gennemfører i henhold til den tematiske strategi for bæredygtig anvendelse af pesticider, formodes at frembyde tilstrækkelige garantier for en fyldestgørende dækning og vil give god mulighed for sammenligning af resultaterne medlemsstaterne imellem. Rådet vurderer desuden i sin begrundelse, at der på grundlag af evalueringen af resultaterne af forordningen efter fem år vil kunne foretages en ændring af udvælgelsen af afgrøder, hvis det er nødvendigt. Kommissionen kan tilslutte sig dette kompromis.

Nye definitioner: Definitionerne i artikel 2 er blevet ændret lidt, og der er blevet tilføjet nye definitioner af hensyn til sammenhængen med andre beslægtede basisretsakter vedrørende statistik. Kommissionen er enig i disse ændringer.

Andre ændringer: Herudover har Rådet i betragtningerne fjernet alle henvisninger til produktion og distribution af plantebeskyttelsesmidler og til en eventuel udvidelse af anvendelsesområdet til også at omfatte biocider. Betragtningerne om subsidiaritet og proportionalitet samt om udvalgsproceduren er blevet omformuleret, og der er blevet tilføjet en særlig betragtning om fremsendelse af fortrolige data. Disse ændringer er konsistente med Kommissionens overordnede holdning hvad angår forordningens anvendelsesområde; den er derfor enig i ændringerne.

4. KONKLUSION

Kommissionen kan acceptere de ændringer, der er foretaget ved Rådets fælles holdning, da de fører til et realistisk kompromis mellem på den ene side behovet for pålidelige og sammenlignelige data til måling af de fremskridt, der sker i retning af en mere bæredygtig anvendelse af pesticider og nedbringelse af risici, og på den anden side de vanskeligheder, der for størsteparten af medlemsstaterne er forbundet med indførelsen af et nyt dataindsamlingssystem og indsamlingen af tilstrækkeligt detaljerede og sammenlignelige data til brug for denne forordning.

Rådets ændringer er i det store og hele baseret på Kommissionens forslag, og Kommissionen kan derfor acceptere den fælles holdning.

[1] EFT L 52 af 22.2.1997, s. 1. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

[2] Europa-Parlamentets og Rådets forordning (EF) nr. 453/2008 af 23. april 2008 om kvartalsstatistikker over ledige stillinger i Fællesskabet (EUT L 145 af 4.6.2008, s. 234).